KIRJALLINEN KYSYMYS P-1107/01

esittäjä(t): Struan Stevenson (PPE-DE) komissiolle

(28. maaliskuuta 2001)

Aihe: Terveys ja kuluttajansuoja

1. Voisiko komissio vahvistaa mitä keskusteluja käytiin Skotlannin lohenviljelyteollisuuden kanssa ISA-taudin saastuttamien kalojen poistamista viljelylaitoksista koskevasta ohjelmasta, joka on hyväksytty komission päätöksellä 2001/186?

2. Onko komissio tietoinen, että terveys- ja kuluttaja-asioiden pääosaston loppukertomuksessa 1148/2000 pyydettyä eläinkulkutauteja koskevaa kertomusta, joka komission piti toimittaa elokuuhun 2000 mennessä, ei ole vieläkään toimitettu? Myöntääkö komissio tässä vakavassa tilanteessa, että kertomus on seitsemän kuukautta myöhässä? Onko komissio tietoinen, että kertomuksessa todennäköisesti osoitetaan, että Skotlannin vesillä kartoitetuista luonnonvaraisista kaloista noin 0,5-5 prosentilla on ISA-virus ja että sitä ei voida selvästikään luonnehtia eksoottiseksi taudiksi eikä sen pitäisi olla 28. tammikuuta 1991 annetun direktiivin 91/67/ETY(1), sellaisena kuin se on muutettuna 24. kesäkuuta 1993 annetulla direktiivillä 93/53/ETY(2) ja 24. kesäkuuta 1993 annetulla direktiivillä 93/54/ETY(3), luettelossa 1?

3. Uskooko komissio, että ISA-virus on mahdollista hävittää EU:n vesiltä ottaen huomioon, että sitä tavataan luonnonvaraisissa kalakannoissa ja että EU:lla on yhteistä vesimassaa Norjan ja Kanadan, joissa ISA-viruksen esiintymisestä on selvää näyttöä, kanssa?

(1) EYVL L 46, 19.2.1991, s. 1.

(2) EYVL L 175, 19.7.1993, s. 23.

(3) EYVL L 175, 19.7.1993, s. 34.

David Byrnen komission puolesta antama vastaus

(7. kesäkuuta 2001)

1. Heinäkuussa 2000 Yhdistynyt kuningaskunta esitti komissiolle poistamisohjelman, jota sovelletaan, jos lohen tarttuvaa anemiaa (ISA-tautia) todetaan Skotlannissa. Ohjelman perinpohjaisen tutkimisen jälkeen ohjelmaan tehtiin muutamia muutoksia sen tehostamiseksi. Pysyvä eläinlääkintäkomitea antoi komission ehdotuksesta myönteisen lausunnon, ja ohjelma hyväksyttiin komission päätöksellä 2001/186/EY, tehty 27. helmikuuta 2001, Yhdistyneen kuningaskunnan esittämän ohjelman hyväksymisestä kalojen poistamiseksi lohen tarttuvan anemian (ISA-taudin) saastuttamista viljelylaitoksista Skotlannissa.(1)

Komissio saa vuosittain teknistä arviointia varten noin 70 eläinten terveyttä koskevaa ohjelmaa, jotka liittyvät tarttuvien tautien torjuntaan. ISA-tautia koskevaa poistamisohjelmaa tutkittiin samanlaisilla menetelmillä kuin muitakin tauteja koskevia ohjelmia, ja arviointiprosessiin osallistui kalatautien asiantuntijoita jäsenvaltioista. Tässä kyseisessä tapauksessa keskusteltiin myös norjalaisten asiantuntijoiden kanssa, joilla on useiden kymmenien vuosien kokemus ISA-taudin diagnosoinnista ja torjunnasta. Norjan valtion eläinlääketieteen laitos on Kansainvälisen eläintautiviraston OIE:n vertailulaboratorio ISA-taudin osalta. Komissio ei erityisesti keskustellut asiasta Skotlannin lohiteollisuuden kanssa.

2. Komissio odottaa edelleen ISA-tautia koskevaa kirjallista kertomusta, joka liittyy Skotlannissa toukokuussa 2000 tehtyihin toimenpiteisiin. Yhdistynyt kuningaskunta on kuitenkin tiedottanut säännöllisesti jäsenvaltioille ja komissiolle ISA-taudin kehityksestä Skotlannissa sekä pysyvän eläinlääkintäkomitean että kalatautien kansallisten vertailulaboratorioiden vuosittaisten kokousten kautta. Lisäksi Skotlanti esitti laajan eläinkulkutauteja koskevan kertomuksen pysyvälle eläinlääkintäkomitealle poistamisohjelman arvioinnin yhteydessä. Ohjelmaa hyväksyttäessä saatavilla olevia tietoja pidettiin riittävinä.

ISA-tautia pidettiin eksoottisena tautina yhteisössä, kunnes tauti puhkesi Skotlannissa toukokuussa 1998. Tautia oli tuolloin esiintynyt jo Norjassa noin kymmenen vuoden ajan sekä Kanadassa vuodesta 1997. Skotlannissa vuosina 1998 ja 1999 ilmoitetuissa ISA-tautitapauksissa useat viljelylaitokset olivat saaneet tartunnan tai niiden epäiltiin saaneen tartunnan. Skotlanti ilmoitti myös satunnaisista ISA-tautihavainnoista luonnonvaraisissa kaloissa. Tiettyjen torjunta- ja seurantatoimien jälkeen - kun otetaan huomioon erityisesti Norjassa saadut myönteiset kokemukset - Skotlannissa ei ole havaittu uusia tautitapauksia kevään 1999 jälkeen. Skotlantilaisten asiantuntijoiden mielestä on mahdollista, että tauti pystyään hävittämään skotlantilaisilta kalanviljelylaitoksilta.

Yhteisön lainsäädännössä ei määritellä, että eläinten terveyttä koskevista edellytyksistä saatettaessa vesiviljeltyjä eläimiä ja tuotteita markkinoille 28. tammikuuta 1991 annetun neuvoston direktiivin 91/67/ETY liitteessä A olevassa I luettelossa luetellut taudit (ISA) olisivat yhteisössä eksoottisia tauteja.

3. Vuonna 1991 neuvosto hyväksyi direktiivin 91/67/ETY, jonka tavoitteena oli yhtenäinen eläinten terveyttä koskeva säännöstö alan kehityksen varmistamiseksi ja tuottavuuden lisäämiseksi. Vuonna 1993 hyväksyttiin neuvoston direktiivi 93/53/ETY, annettu 24. kesäkuuta 1993, yhteisön vähimmäistoimenpiteistä

tiettyjen kalatautien torjumiseksi. Sen päätavoitteena oli ottaa käyttöön yhteisön tasolla jonkin taudin puhjetessa toteutettavat torjuntatoimenpiteet. Tämän lainsäädännön tavoitteena ei ollut niinkään hävittää ISA-tautia yhteisön vesialueilta, vaan pikemminkin estää mahdollisesti esiintyvän taudin leviäminen ja poistaa taudinkantajat taudin tartuttamista viljelylaitoksista.

(1) EYVL L 67, 9.3.2001.